**Σύστημα βιβλιογραφικών αναφορών και παραπομπών (σύστημα APA)**

**(σύστημα συγγραφέας-χρονολογία μέσα στο κείμενο)**

**Γενικά**

**Οι παραπομπές στη βιβλιογραφία που μελετήθηκε χρησιμεύουν :**

* για να δείχνετε την πηγή των επιχειρημάτων σας όταν αναφέρετε περιληπτικά τις απόψεις κάποιων συγγραφέων που διαβάσατε και αναπτύσσετε μια δική σας επιχειρηματολογία σχετικά με αυτές τις απόψεις.
* για να δείχνετε την πηγή των παραθεμάτων.

**ΠΡΟΣΟΧΗ**: εργασία χωρίς βιβλιογραφικές παραπομπές δεν λογίζεται ως ακαδημαϊκή εργασία και αξιολογείται ανάλογα.

**Βιβλιογραφία:** Μια τελική λίστα με τις βιβλιογραφικές αναφορές (Βιβλιογραφία) καταστρώνεται (συγγραφέας, χρονολογία, τίτλος του βιβλίου κ.ο.κ.) στο τέλος του κειμένου σε αυτόνομη ενότητα.

Βεβαίως δεν νοείται ακαδημαϊκή εργασία χωρίς βιβλιογραφικές παραπομπές εντός του κειμένου. Οι παραπομπές δεν ταυτίζονται με την ενότητα Βιβλιογραφία.

ΠΡΟΣΟΧΗ: Η αναγραφή των παραπομπών και των βιβλιογραφικών αναφορών απαιτεί ΣΥΝΕΠΕΙΑ.

Επίσης, επειδή αποτελούν ‘κανονικό’ κείμενο, ακολουθούν όλους τους κανόνες γραφής και στίξης (αναφέρω για παράδειγμα ότι αρχίζουμε με κεφαλαίο και κλείνουμε με τελεία).

**ΚΑΙ ΜΗΝ ΞΕΧΝΑΤΕ**

Κάθε εργασία είναι ένα βιβλίο, μικρό, αλλά βιβλίο. Ως εκ τούτου θα πρέπει να έχει την εμφάνιση ενός βιβλίου: σελίδα τίτλου (με τον τίτλο, τον συγγραφέα, τη χρονολογία), περιεχόμενα (με σελιδαρίθμηση), Εισαγωγή, κεφάλαια, Επίλογο, Βιβλιογραφικές αναφορές.

Επίσης, το κείμενο θα πρέπει να είναι στοιχισμένο, με ένα συνηθισμένο Layout και μια από τις ευανάγνωστες γραμματοσειρές.

**Υποδείγματα**

**ΥΠΟΔΕΙΓΜΑ παραπομπών**

Μέσα στο κείμενο, όπως δείχνει η παράγραφος που διαβάζετε, σε παρένθεση ο συγγραφέας, η χρονολογία έκδοσης του βιβλίου και οι συγκεκριμένες σελίδες που συμβουλευτήκαμε (Ferro, 2001: 239, 240). Με αυτόν τον τρόπο ο αναγνώστης πηγαίνει στην τελική βιβλιογραφία και καταλαβαίνει ότι, στο κείμενο που διαβάζει, η ένδειξη (Ferro, 2001: 239, 240) σημαίνει σελίδα 239 και 240 του βιβλίου, το οποίο στη Βιβλιογραφία αναγράφεται ως εξής:

Ferro, Μ. (2001). *Κινηματογράφος και Ιστορία* (μτφ. Π. Μαρκέτου). Αθήνα: Μεταίχμιο (έτος έκδοσης πρωτοτύπου 1993).

Στην περίπτωση που χρησιμοποιήσατε το παραπάνω σύστημα βιβλιογράφησης ακολουθείτε το εξής υπόδειγμα των βιβλιογραφικών αναφορών:

**ΥΠΟΔΕΙΓΜΑ Βιβλιογραφικών αναφορών (σε αυτόνομη ενότητα στο τέλος της εργασίας)**. **Κατά απόλυτη αλφαβητική σειρά.**

Ferro, Μ. (2001). *Κινηματογράφος και Ιστορία* (μτφ. Π. Μαρκέτου). Αθήνα: Μεταίχμιο (έτος έκδοσης πρωτοτύπου 1993).

Κιμουρτζής, Π. (Eπιμ.) (2013). *CineScience. Ο κινηματογράφος στον φακό της επιστήμης*. Αθήνα: Gutenberg.

Rosenstone, R. (1998). Reflections on the Possibility of Really Putting History onto Film. *The American Historical Review*, 93(5), 1173-1185.

Sorlin, P. (2004). *Ευρωπαϊκός κινηματογράφος, ευρωπαϊκές κοινωνίες* *1939-1990* (μτφ. Έ. Λατίφη). Αθήνα: Νεφέλη (έτος έκδοσης πρωτοτύπου 1991).

Τομαή, Φ. (Eπιμ.) (2006). *Αναπαραστάσεις του πολέμου.* Αθήνα: Παπαζήσης.

Virilio, P. (2001). *Πόλεμος και Κινηματογράφος* (μτφ. Τ. Δημητρούλια). Αθήνα: Μεταίχμιο (έτος έκδοσης πρωτοτύπου 1991).

White, H. (1998). Historiography and Historiophoty. *The American Historical Review*, 93(5), 1193-1199.

**Πηγές από το διαδίκτυο:**

1) συγγραφέας (αν εμφανίζεται), 2) τίτλος του άρθρου 3) τίτλος ιστότοπου (αν εμφανίζεται) 4) πλήρης ηλεκτρονική διεύθυνση ιστότοπου, 5) ημερομηνία πρόσβασης.

Παραδείγματα:

Δημαράς, Κ. Θ. (1936). Κ. Οικονόμος ο εξ Οικονόμων [Δ. Σ. Μπαλάνου, Aνέκδοτοι επιστολαί Κωνσταντίνου του εξ Οικονόμων], εφ. *Eλεύθερον Bήμα*, 7 Ιουνίου 1936. Αναδημοσιεύεται στον τόμο *Σύμμικτα, A΄. Aπό την παιδεία στην λογοτεχνία*, Σπουδαστήριο Nέου Eλληνισμού, 2000, 159-161. Ανακτήθηκε 24 Οκτωβρίου 2017

<http://www.snhell.gr/archive/content.asp?id=2597&author_id=3&page=1>

Boutin, Christophe (2005). L’élite raciale chez Houston Stewart Chamberlain, *Revue Française d'Histoire des Idées Politiques*, 22 (2005/2), 95-119. Ανακτήθηκε 24 Οκτωβρίου 2017 <https://www.cairn.info/revue-francaise-d-histoire-des-idees-politiques1-2005-2-page-95.htm>